Mpanimfoɔ se, “Nwisie biara nni hɔ a ogya nhyɛ aseɛ.” Wobɛbisa sɛ adɛn koraa ne ɛbɛ yi? Moahunu no mo tɛlɛvihyɛn anaa foone so sɛ ayaresabea ahodoɔ ne apɔmuden nnwumakuo ahodoɔ rebɔ dawuro pii fa nufoɔ mu kokoram ho? Megye di sɛ wonhunui nso a, woate no wɔ wo radio bi so, anaa mpo wɔ yɔnko bi aka ho asɛm ama woate nnansa yi. Wosusu sɛ ɛdeɛn nti na obiara rebɔ nufoɔ mu kokoram ho dawuro berɛ korɔ yi ara mu yi? Ma yɛnhwɛ ɛ!
Ahinime bosome yɛ berɛ a wiase nyinaa atu asi hɔ de bɔ nufoɔ mu kokoram ho dawuro. Saa berɛ yi na wɔtwe afoforɔ adwene si hia a ɛhia sɛ wɔkɔhwehwɛ wɔn nufo mu so, na wɔbɔ fotoɔ a wɔde bɛyɛ saa yadeɛ yi mu nhwehwɛmu yie apɛ ho nnuro ahodoɔ, sane de kyekyere wɔn a yadeɛ yi bi asɔ wɔn ntoma mu no werɛ.
AHINIME NUFOƆ MU KOKORAM HO DAWUBƆ NO ABAKƆSƐM KAKRA
Kane no, na wɔntaa nka nufoɔ mu kokoram ho asɛm koraa. Na mmaa a yadeɛ yi bi akyere wɔn no hunu no sɛ agu wɔn mmaayɛ no ho fi, ɛno nti na ɛyɛ animguaseɛ ma wɔn mpo sɛ wɔbɛsusu ho. Wei toaa so ara kɔsii afe 1978, berɛ a Ɔmampanin dada Gerald Ford a na ɔdi USA man so no hokani, Betty Ford nso nyaa nufoɔ mu kokoram, nanso wamfa anhunta.
Wɔtwaa ne nufo no wɔ afe 1978 berɛ a na ne kunu Gerald yɛ ɔmampanin no ara mu. Yei maa ɛyɛɛ ɔman mma no awerɛhoɔ, wɔhunuu no sɛ ɔkokoɔdurufoɔ, na wɔbɔɔ no aba so sɛ wamfa anhunta na wadi nokorɛ.
Ahinime nufoɔ mu kokoram ho dawubɔ no firii aseɛ wɔ afe 1985 mu, berɛ a Amerika kuo a ɛhwɛ kokoram yadeɛ so ne nnwuma ahodoɔ a ɛyeyɛ nnuro kaa wɔn ho bɔɔ mu sɛ wɔbɛyɛ adwuma abom. Betty Ford dii yei mu akotene ɛnam sɛ na wahwɛ ne ho yadeɛ wɔ nufoɔ mu kokoram ho pɛn nti. Na ɔtwee adwene sii so yie. Na wɔn botaeɛ titire ne sɛ wɔbɛhyɛ mmaa nkuran ama wɔataa de mamogram afidie no akɔhwehwɛ wɔn nufo mu ɛsiane sɛ, na wɔgye di sɛ ɛno ne kwan a wɔnam so bɛtumi asi ano ntɛm koraa, nanso seesei deɛ wɔde ɛho ayaresa, emu nhwehwɛmu no fotoɔ a wɔde bɛsɔ asene abɛka ho.
Ahyɛnsodeɛ kɔkɔɔ no.
Ɛduru Ahinime bosome wɔ afe biara mu a yɛhunu saa ahyɛnsodeɛ kɔkɔɔ yi sɛ ɛredi nhim wɔ mmeaeɛ ahodoɔ, nanso nnipa kakra bi na ɛnim ho abakɔsɛm ne deɛ ɛgyina hɔ ma.
Mfeɛ aduonu nkron a atwam, afe 1992 mu na Evelyn Lauder, awuraa bi a nufoɔ mu kokoram yɛɛ no pɛn, ne ne yɔnko  Dr. Larry Norton twetwee nkɔmmɔ faa ɔkwan a wɔbɛtumi afa so asesa nufoɔ mu kokoram abakɔsɛm. Wɔn nkɔmmɔtwetweɛ mu no, wɔhunuu sɛ nhwehwɛmu a fotoɔ bi sɔ n’asene, na ɛwɔ ntotoeɛ pa no nko ara ne adeɛ a wɔbɛtumi de ako atia nufoɔ mu kokoram. Yei nti Evelyn ne ne hokani, Leonard Lauder tee kuo bi a ɛyɛ nufoɔ mu kokoram ho nhwehwɛmu, “Breast Cancer Research Foundation, (BCRF).” Na wɔsusu sɛ sikasɛm nko ara ne adeɛ a ɛyɛ akwansideɛ wɔ nufoɔ mu kokoram ne ɛho ayaresa ntam.
Afe 1989 mu no, Evelyn Lauder ne Alexandra Penny a na ɔyɛ samufoɔ, deɛ broni bɛka sɛ “editor” wɔ SELF magazine saa berɛ no pɛɛ ahyɛnsodeɛ kɔkɔɔ yi de gyinaa hɔ maa nufoɔ mu kokoram ho dawubɔ, na wɔpaa saa dawubɔ yi ho ntoma wɔ n’ase, Estee Lauder nnwumakuo mu. Wei maa nnipa dodoɔ no ara hunuu hia a ɛhia sɛ wɔma wɔn adwene kɔ nufoɔ apɔmuden so, na wiase nyinaa de ne ho hyɛɛ saa dawubɔ yi mu bi. Seesei, nnipa dodoɔ no ara hunu ahyɛnsodeɛ kɔkɔɔ yi a, wɔhunu ɔdɔ, ahoɔden ne nkabom.
Afe 2011 mu na Evelyn Lauder hweree ne nkwa. Ɔdii nkyene 75 wɔ asase yi so.
Me nuanom mmaa ne me maamenom, mosusu sɛ saa atitire yi brɛ ne dawubɔ  yi yɛ kwa anaa? Dabida. Sɛbe, momma yɛn ani nkɔ yɛn nufo ho, na yɛntaa nkɔhwehwɛ mu wɔ ayaresabea. Yɛma yɛn nan yɛ ntiantia wɔ ayaresabea wɔ ho a, adɔkotafoɔ bɛhunu kyemateɛ biara a ɛwɔ mu no ntɛm, na wɔatumi aboa yɛn ama yɛasɔ ano ntɛm.
Afei, onua a nufoɔ mu kokoram aha wo na ɛno nti woahwere wo nufo no, mma wo werɛ nho. Yɛpɛ sɛ yɛfa dawubɔ bosome yi so hyɛ wo nkuran. Nkwa wɔ hɔ yi deɛ, wowɔ adeɛ nyinaa. Berɛ biara a w’aba mu bɛbu no, kae USA manpanin dada Gerald yere Betty Ford, na kae akokoɔduro a ɔnyaeɛ. Kae Evelyn Lauder, na kae sɛ ne tebea no mu mpo ɔtumi yɛɛ nnoɔma akɛseɛ, ama wiase nyinaa bɔ ne din nnɛ.
Momma yɛnka mmom na yɛntu nufoɔ mu kokoram ase koraa. Kae wo nua ma ɔnkɔyɛ ne deɛ mu nhwehwɛmu, na ɛto wo yɔnko a, ato wo nso bi.
Mmeaeɛ ahodoɔ a menyaa mmoa
https://breastcancernow.org/about-us/news-personal-stories/history-pink-ribbon
https://countway.harvard.edu/news/breast-cancer-awareness-month
